লামিয়া'স পোয়েম

লামিয়া'স পোয়েম () হলো একটি কানাডীয় অ্যাডভেঞ্চার চলচ্চিত্র, যা অ্যালেক্স ক্রোনেমার এবং ব্র্যান্ডন লয়েড পরিচালনা করেছেন এবং অ্যালেক্স ক্রোনেমারই এর রচনা করেছেন। এই চলচ্চিত্রে মিনা মাসুদ, মিলি ডেভিস, ফারান তাহির, আয়া ব্রিন এবং রাউল ভানেজার মতো অভিনয়শিল্পীগণ অভিনয় করেছেন। গল্পটি একটি ঐতিহাসিক কবির সঙ্গে তার সংযোগকে কেন্দ্র করে নির্মিত, যার কবিতাগুলো তাকে ট্রমার মোকাবিলা করতে এবং জীবনের উদ্দেশ্য পুনরাবিষ্কার করতে সাহায্য করে।

মূলত ইংরেজি ভাষায় নির্মিত এই চলচ্চিত্রটি ২০২১ সালের ১৪ই জুন তারিখে মুক্তি পেয়েছে। ১ ঘণ্টা ২৯ মিনিটের এই চলচ্চিত্রটি ওয়েস্টএন্ড ফিল্মস এবং আইসিএম পার্টনার্সের অধীনে পরিবেশিত হয়েছে।

সারাংশ
যুদ্ধবিধ্বস্ত সিরিয়ার আলেপ্পোয় ১২ বছর বয়সী লামিয়া তার মায়ের সঙ্গে থাকে, যিনি স্বামীকে শান্তিপূর্ণ একটি বিক্ষোভে নিহত হওয়ার পর শোক করছেন। লামিয়ার নিরাপত্তার জন্য তার মা তাকে বাড়ির বাইরে যেতে দেন না। স্কুল বন্ধ থাকায় লামিয়ার শিক্ষক মিস্টার হামাদানি বাড়ি বাড়ি গিয়ে শিক্ষার্থীদের পড়ান। তিনি লামিয়ার প্রতিভা বুঝতে পেরে তাকে ১৩শ শতকের কবি রুমির কবিতার একটি বই উপহার দেন। রুমির কবিতায় ডুবে যেতে যেতে, লামিয়া স্বপ্নে দেখতে শুরু করে, যেখানে সে এক তরুণ রুমির সঙ্গে দেখা করে, যে নিজেও মঙ্গোল আগ্রাসনের সময় পালিয়ে বেড়াচ্ছে। তারা একসঙ্গে এক কল্পনাজগতের শহর পেরিয়ে যায়, যা দানবাকৃতির প্রাণীদের দ্বারা আক্রান্ত; প্রতীকীভাবে যা তাদের নিজেদের বাস্তবতার ধ্বংসপ্রাপ্ত অবস্থা প্রকাশ করে।

বাস্তব জগতে, লামিয়ার শহরে বোমা হামলা হয়, যার ফলে লামিয়া ও তার মা পালিয়ে যেতে বাধ্য হয়। ভূমধ্যসাগর পাড়ি দেওয়ার ঝুঁকিপূর্ণ যাত্রায় এক ঝড় তাদের আলাদা করে দেয়। লামিয়া প্রাণে বেঁচে যায় এবং একটি ইউরোপীয় শরণার্থী শিবিরে পৌঁছায়, রুমির কবিতার বইটিকে আঁকড়ে ধরে। শিবিরে সে বাসসাম নামে এক ছেলের সঙ্গে বন্ধুত্ব করে, যে আগে তার ব্যাকপ্যাক চুরি করেছিল। লামিয়া তাকে রুমির কবিতা পড়ে শোনায়, এবং তাদের বন্ধুত্বে সান্ত্বনা খুঁজে পায়। তবে লামিয়া হতাশায় ভুগতে থাকে, এবং দুঃস্বপ্নে নিজেকে অন্ধকারে তলিয়ে যেতে দেখে। এই স্বপ্নে, রুমি তাকে সাহস দেয় এবং কবিতার মাধ্যমে নিজেকে চেনার ও নিরাময়ের পথ দেখায়।

শেষে, লামিয়া শিবিরের অন্য শিশুদের পড়াতে শুরু করে, রুমির কবিতা দিয়ে তাদের অনুপ্রাণিত করে। তার মা ফিরে আসে এবং তারা একত্রিত হয়; যা একটি নতুন শুরুর প্রতীক। চলচ্চিত্রটি শেষ হয় লামিয়ার শিক্ষকতা ও কবিতার নিরাময় ক্ষমতার মধ্য দিয়ে জীবনের উদ্দেশ্য খুঁজে পাওয়ার বার্তায়।

অভিনয়শিল্পী
 মিনা মাসুদ – রুমি
 মিলি ডেভিস – লামিয়া
 ফারান তাহির – বাহা ওয়ালাদ
 আয়া ব্রিন – লামিয়ার মা
 রাউল ভানেজা – মসিটার হামাদানি / পাচারকারী
 নিসায় ইসেন – বাসাম

পর্যালোচনা
লামিয়া'স পোয়েম রটেন টম্যাটোসে ১০টি সমালোচনার ভিত্তিতে এর সমালোচক স্কোর ৯০%, যা মোটামুটি অনুকূল প্রতিক্রিয়া নির্দেশ করে, যদিও দর্শক স্কোর ৬৪%, যা মিশ্র প্রতিক্রিয়ার ইঙ্গিত দেয়।

কিছু সমালোচক চলচ্চিত্রটির অ্যানিমেশন মান এবং কাহিনির উপস্থাপন নিয়ে সমালোচনা করেছেন। ক্রুকড মার্কির জোশ বেল একে "অতিরিক্ত শিক্ষামূলক ধাঁচ এবং সাধারণ মানের অ্যানিমেশন” বলে বর্ণনা করেছেন, যা চলচ্চিত্রটির প্রেরণাদায়ক লক্ষ্য অর্জনে ব্যর্থ হয়েছে বলে মনে করেছেন। সিবিআর মন্তব্য করেছে যে অ্যানিমেশনটি "গড় মানের টেলিভিশন-গ্রেড ফ্ল্যাশ অ্যানিমেশন", যা চলচ্চিত্রটির আবেগপ্রবণ প্রভাবকে ক্ষতিগ্রস্ত করেছে। তবে কণ্ঠদানের দিক থেকে এটি বেশ প্রশংসিত হয়েছে। মেনা মাসাউদ (রুমি চরিত্রে) এবং মিলি ডেভিস (লামিয়া চরিত্রে) তাদের কণ্ঠে অভিনয়ের জন্য প্রশংসা পেয়েছেন। লেটারবক্সডের এক রিভিউয়ার বলেছেন, "মাসাউদের আবেগপূর্ণ ও আগ্রহভরা রুমি ব্যাখ্যা একেবারে উপযুক্ত”, আর ডেভিসের কণ্ঠে "একটি শান্ত স্নিগ্ধতা” আছে যা লামিয়াকে জীবন্ত করে তোলে।

প্রযুক্তিগতভাবে, এমি পুরস্কারপ্রাপ্ত সুরকার ক্রিস্টোফার উইলিসের সুর কাজটি চলচ্চিত্রের আবেগীয় গভীরতাকে বাড়িয়ে দিয়েছে। দ্য নিউ আরব প্রশংসা করেছে কীভাবে এই সাউন্ডট্র্যাক ঐতিহ্যবাহী সঙ্গীত ও ইলেকট্রনিক উপাদান মিশিয়ে একটি অন্তর্জাগতিক অভিজ্ঞতা তৈরি করেছে, যা লামিয়ার অন্তর্জগতকে তুলে ধরে। পলিগন বিশেষভাবে স্বপ্নের দৃশ্যগুলোর "দৃষ্টিনন্দন পটভূমির" প্রশংসা করেছে, যদিও একে একে "আটকে থাকা চরিত্র অ্যানিমেশন" চলচ্চিত্রটির ভিজ্যুয়াল বর্ণনাকে কিছুটা ক্ষতিগ্রস্ত করেছে বলে উল্লেখ করেছে।

দর্শকদের প্রতিক্রিয়া ছিল মিশ্র। আইএমডিবিতে এক ব্যবহারকারী চলচ্চিত্রটিকে "একটি কবিতা স্বয়ং” বলে বর্ণনা করেছেন, এর গভীরতা এবং পারিবারিকভাবে উপভোগযোগ্যতার প্রশংসা করে। অপরদিকে, আরেকজন ব্যবহারকারী একে সমালোচনা করেছেন এই বলে যে এর "রুমির সঙ্গে কোনও সম্পর্ক নেই", এবং চলচ্চিত্রটির ইতিহাসগত অসঙ্গতি ও দুর্বল কাহিনির দিকটি তুলে ধরেছেন।

তথ্যসূত্র

বহিঃসংযোগ






বিষয়শ্রেণী:২০২১-এর চলচ্চিত্র
বিষয়শ্রেণী:২০২০-এর দশকের কানাডীয় চলচ্চিত্র
বিষয়শ্রেণী:২০২০-এর দশকের ইংরেজি ভাষার চলচ্চিত্র